Електротехничка школа „Михајло Пупин” Нови Сад

Електротехничка школа „Михајло Пупин” Нови Сад је средња стручна школа у Новом Саду. Основана је 16. маја 1963. године, а названа је по Михајлу Пупину. Настава се организује на српском и мађарском језику, а школа користи објекте у Футошкој улици 17 и у Школској улици 4. Историја Школа је основана одлуком Народног одбора општине Нови Сад 16. маја 1963. године. Према школском историјату, потреба за оснивањем овакве установе проистекла је из привредног развоја Војводине шездесетих година 20. века и потребе за већим бројем кадрова електро струке него што су до тада школовале постојеће новосадске школе. При оснивању су у новоформирани електротехнички школски центар ушли електротехнички одсеци Техничке школе „Бошко Палковљевић Пинки”, Индустријске школе за квалификоване раднике са практичном обуком, Школе ученика у привреди „Светозар Милетић”, Школе за висококвалификоване раднике, као и Кабловска школа. Годину дана касније, службеном називу школе додато је име Михајла Пупина, па је установа наставила да ради као Електротехнички школски центар „Михајло Пупин”. Први директор центра био је Александар Недељковић. Током прве школске године у школи се образовало 847 ученика, укључујући и одрасле, а у сталном радном односу било је 32 радника. У почетном периоду настава се одвијала у скромним просторним условима, са 13 учионица, два кабинета за физику и хемију и седам радионица, а у првих пет година формирани су кабинети за електрична мерења, испитивање електричних машина и основе електротехнике. Током седамдесетих година, поред електротехничког одсека, почели су са радом и телекомуникациони, а затим и радио и телевизијски одсек. Од школске 1978/79. године у школи се за поједина занимања организује и настава на мађарском језику. До значајне реорганизације дошло је у јуну 1983. године, када је школа пресељена у нове објекте у ЈНА 79, данас Футошка 17, и у Школску 4. У школским документима касније се наводи да школа располаже главном зградом у Футошкој улици и помоћном зградом у Школској улици, као и да се настава организује у две смене. Дан школе обележава се 16. маја, на дан оснивања установе. Школа је 2013. године обележила двоструки јубилеј — 50 година постојања школе и 100 година постојања главне зграде. Школски комплекс Главна зграда школе у Футошкој улици је двоспратни објекат са пирамидалном куполом и глобусом, изведен у сецесијском стилу и грађен у облику ћириличног слова „П”. У истом извору наводи се да оригинални пројекат није сачуван, па је ауторство објекта остало неразјашњено; као могући пројектанти помињу се Бела Пекло и Микша Штробл. Градња главне зграде започета је 1912. године за потребе Мађарске католичке гимназије, на парцели на којој се крајем 19. века налазила прва градска болница. После Првог светског рата у згради је била смештена Државна женска учитељска школа са интернатом, а после Другог светског рата у њој су се налазиле Гимназија „Моша Пијаде” и Средња економска школа, пре него што су у њу усељени електротехнички профили и потом сама школа. За глобус на врху главног свода школе постоји сујеверје да ће ученик који га погледа док долази у школу добити јединицу тај дан. Други објекат који школа користи, у Школској улици, грађен је 1921/22. године за потребе тадашње Грађевинске дирекције. Други објекат се наформално назива Пе-А као акроним од Педагошка академија. У школском историјату наводи се и да је 17. маја 1924. године у дворишту данашње школе одиграна прва кошаркашка утакмица у Новом Саду. Настава и образовни профили Настава се организује у редовном и ванредном школовању, а школа учествује и у систему дуалног образовања. Према саопштењу Града Новог Сада поводом Дана школе 2024. године, школу похађа близу 2000 ученика. На званичном сајту школе као актуелни четворогодишњи образовни профили наведени су: техничар информационих технологија; техничар мехатронике; електротехничар рачунара; техничар за администрирање рачунарских мрежа; електротехничар за електронику на возилима; техничар мултимедија; електротехничар процесног управљања; електротехничар аутоматике; техничар телекомуникационих технологија; електротехничар енергетике. На мађарском наставном језику на сајту школе наведен је профил електротехничар мултимедија. На званичном сајту школе као трогодишњи образовни профили наведени су: сервисер термичких и расхладних уређаја; електричар; електромонтер мрежа и постројења; монтер телекомуникационих мрежа. Ваннаставне активности и такмичења На сајту школе наведени су ученички парламент, као и више школских секција, међу којима су Arduino, PiLab, веб-дизајн и програмирање, спортска, социолошка, драмска, музичка, фото и Cisco секција, као и секција из роботике. У саопштењима школе и Града Новог Сада истиче се учешће ученика на такмичењима из електротехнике и општих предмета. Град Нови Сад је 2011. године издвојио резултате школских екипа из роботике, наводећи да су ученици школе више година заредом освајали најбоље резултате на националном такмичењу из роботике и да су те године, као национални прваци, стекли право учешћа на светском такмичењу Eurobot 2011 у Русији. Референце Спољашње везе